Kiadoalberlet.hu > Hírek > Kecske is jóllakjon és a káposzta is megmaradjon - megoldások a koronavírus idején
kiadoalberlet.hu // 2020.05.06
A koronavírus-járvány miatt sokan kerültek anyagilag nehéz helyzetbe, emiatt pedig akár a lakhatásukat is elveszíthetik.
Aki lakáshitellel rendelkezik, a törlesztési moratóriumnak köszönhetően, akkor sem kerül utcára, ha elveszíti a munkáját és nem tud fizetni.
Az albérlők esetén azonban teljesen más a helyzet. Mit lehet tenni, hogy a munkahely elvesztése vagy a fizetés csökkenése esetén se kerüljön senki az utcára? Meg kell állapodni a főbérlővel.
Milyen megállapodások lehetnek?
Ilyen esetben lényegében két típusú megállapodást lehet kötni a főbérlővel. Az egyik a törlesztési moratóriumhoz hasonló, ennek lényege, hogy egy bizonyos ideig - általában 2-3 hónap - egyáltalán nem fizetjük a lakbért csak a rezsit. A másik megoldás pedig a bérleti díj ideiglenes csökkentése.
Mivel azonban a főbérlő is pénzből él, sőt ő maga is kerülhetett nehéz anyagi helyzetbe a járvány idején, így ezeket a kedvezményeket természetesen nem várhatjuk ingyen. A megoldás tehát az, hogy a kimaradt lakbért a megállapodás letelte után fizetjük ki, természetesen nem egy összegben, hanem hónapokra lebontva.
Hogyan is néz ki ez?
A példánkban vegyünk egy 120 ezer forintos bérleti díjjal rendelkező lakást. Az első eset alapján három hónapig egyáltalán nem fizetnénk lakbért, vagyis összesen 360 ezer forinttal tartoznánk a főbérlőnek.
A három hónap letelte után pedig a korábbi 120 ezer forintos lakbér 180 ezerre emelkedik a következő 6 hónapra. Ez esetben fontos, hogy a megállapodás ne csak szóban történjen meg, kössenek egy új szerződést, és minden fontos részletet rögzítsenek benne.
A másik megoldás, amikor az albérlő fizet lakbért, de jóval kevesebbet, mint korábban. Itt tegyük fel, hogy 3 hónapon keresztül a 120 ezer forint helyett mindössze 60 ezer forintot fizetünk, így a kedvezmény letelte után csak 180 ezer forinttal tartozunk.
Ez esetben megállapodhatunk szintén egy 180 ezer forintos lakbérben, és mindössze 3 hónapig fizetjük, vagy inkább a három hónapot toljuk ki fél évre, de a lakbér 150 ezerre emelkedik.
Természetesen előfordulhat az is, hogy a főbérlő bizonyos kamathoz ragaszkodik, ez esetben mérlegelnünk kell, hogy mekkora összeget leszünk képesek kifizetni a jövőben.
Egyéb megoldás
A nehéz helyzetbe került albérlők számára a legjobb megoldás a kaucióról való lemondás lehet. A legtöbbször ugyanis 2-3 havi lakbért már a szerződés aláírásakor kifizetünk kaució címén, ez a pénz márpedig az albérlőé.
Mivel gyakran bevett szokás, hogy amikor az illető már közölte, hogy 2-3 hónap múlva kiköltözik az albérletből, nem egyszerre kapja vissza a kauciót, hanem ezekben a hónapokban már nem fizet lakbért - ennek oka sajnos gyakran az, hogy a főbérlő egyben már nem tudná felmutatni az összeget.
Ebből kiindulva ez a 2-3 hónap előre tolható, és a nehéz helyzetbe került albérlők jelenleg nem fizetnek, a kaució cserébe pedig a főbérlőnél marad.
Erről is érdemes külön szerződést kötni, hiszen enélkül az albérlők által okozott károk lehet, hogy soha nem kerülnek kifizetésre.
Miért menne bele a főbérlő?
Jogos kérdés, hogy mégis miért tenne számunkra ilyen kedvezményeket a főbérlő.
Kétségtelen, hogy még egy jól megírt szerződés mellett is bizalmi kérdés egy ilyen megállapodás, és könnyebb dolguk van azoknak, akik már akár évek óta laknak az albérletben, és a főbérlő tudja róluk, hogy megbízhatók és rendesen fizetnek.
Már pedig, ha a főbérlő 2-3 hónapon keresztül nélkülözni tudja a lakbért, vagy beéri egy kisebb összeggel, jól is járhat. Miért?
Nem csak rendes főbérlőt, hanem megbízható albérlőt is nehéz találni, így érdemes őket megtartani.
Ha elküldi az ablérlőit a jelenlegi helyzetben lehet, hogy egyáltalán nem talál újakat, ez pedig még nagyobb kieséssel jár, hiszen ez idő alatt a minimális rezsit és egyéb kiadásokat is fedeznie kell.
Az albérletárak már sok helyen csökkentek, így nagy a valószínűsége, hogy az új albérlőknek már egyébként is csak alacsonyabb áron tudná kiadni a lakást.
Ha a veszélyhelyzet elmúltát követően alacsonyabb szinten maradnak az árak, több albérlő is tovább áll, vagy harcol ki alacsonyabb bérleti díjat, ez esetben a határozott idejű szerződés miatt ez nem lesz lehetséges.
Vári Andrást, a Vári Házak Ingatlaniroda tulajdonosát kérdeztük arról, hogyan látja a jelenlegi helyzetet.
“Véleményem szerint mindenképpen a bérleti díj csökkentése a legideálisabb megoldás mindkét fél számára. Egy Bérlőnek sem jó a bizonytalanság és a folyamatos költözés. Fontos meghatározni és írásba foglalni tehát, hogy mettől-meddig tart a kedvezményes időszak. Kivételek persze mindig vannak, de a legbiztonságosabb megoldás, ha a bérleti szerződést mindig közjegyző hitelesíti, ugyanis ez a legnagyobb védelem mindkét fél számára. Abban az estben, ha például idő előtt akarják a Bérlőt „kirakni”, akkor joggal tud mire hivatkozni, illetve a Bérbeadó is rövidebb idő alatt tudja igazát érvényesíteni, egy esetleges tartós nemfizetés általi bentlakás esetén. Leggyakrabban azon eseteknél fordulnak elő komolyabb problémák, ahol nincsenek a megállapodások és az azzal járó kötelezettségek közjegyzői okiratba foglalva.
A bérleti díjak tekintetében több olyan település is van, ahol az elmúlt 2-3 év során, akár a háromszorosára drágultak a havi lakbérek. Egy ideje már benne volt a levegőben, hogy előbb utóbb kipukkan az „ingatlan lufi”, csak bizonyára nem sok ember gondolt arra, hogy ez így fog bekövetkezni. Fontos emiatt elfogadni a Bérbeadóknak, hogy ez az időszak beláthatatlan ideig, de véget ért és a csökkentés az egyetlen biztos megoldás. Abban az esetben ugyanis, ha tovább ragaszkodnak a magas árakhoz és emiatt nem tudják lakásukat kiadni, sokkal nagyobb veszteség éri őket, mint egy árcsökkentett, de folyamatosan bérbeadott időszakban.
Végezetül a fentieket továbbgondolva a Bérbeadóknak például emiatt azt sem feltétlen ajánlom, hogy az eddig kiadott-folyamatosan termelő ingatlanukat hirtelen áruba bocsássák, ugyanis az eladói oldal így is telített és csak nagy engedmények árán lehet, egy átlagos ingatlant relatív rövid idő alatt eladni.”
Minden, amit tudni kell a passzívházakról - csaladihazak.hu